P6_TA(2004)0113

Olukord Kongo Demokraatliku Vabariigi idaosas *

Euroopa Parlamendi resolutsioon olukorra kohta Kongo Demokraatlikus Vabariigis

Euroopa Parlament,

- võttes arvesse oma kodukorra artikli 115 lõiget 5;

A. võttes arvesse Dar es Salaamis toimunud Aafrika suurte järvede ÜRO konverentsil 16 aafrika riigipea osalusel võetud kohustusi;

B. võttes arvesse, et vähem kui nädal aega pärast nimetatud konverentsi lõppu sisenesid Ruanda väed uuesti kolmandat korda kümne aasta jooksul Kongo Demokraatlikku Vabariiki (Kongo DV);

C. arvestades, et seoses vägivalla taaspuhkemisega langeb Kongo DV idaosa tsiviilelanikkond taas igapäevaselt sõjakuritegude ja raskete inimõiguste rikkumiste ohvriks ning olles vapustatud, et seksuaalset vägivalda ja vägistamist kasutatakse sõjarelvadena Kongo naiste vastu ning et enamikul ohvritest ei ole juurdepääsu nende olukorrale vastavale meditsiiniabile;

D. olles vapustatud uudistest, mis viitavad vägistamisele, pedofiiliale ja muule vägivallale, mida ÜRO missiooni Kongo Demokraatlikus Vabariigis (MONUC) sõjaväe- ja tsiviilpersonali teatud liikmed on tsiviilelanikkonna vastu toime pannud;

E. arvestades, et Kongo DV üritab taastuda kuue aasta pikkusest laastavast konfliktist, mis on põhjustanud üle kolme miljoni hukkunu ja mis jätkuvalt destabiliseerib Kesk-Aafrikat ning põhjustab riigi tsiviilelanikkonnale ränki kannatusi;

F. arvestades, et Kongo DV on äärmiselt tundlikus üleminekufaasis, tegeledes keerulise ülesandega kehtestada elujõulisi institutsioone ning rõhutades, et kõikide asjaomaste poolte koostöö on vajalik ülemineku edukaks läbiviimiseks;

G. arvestades, et 1994. aastal langenud Ruanda võimu all oleva sõjaväe kohalolekut juba kümme aastat kasutatakse ettekäändena Ruanda praeguse võimu üksuste kohalolekuks Kongo DV-s;

H. arvestades, et Interahamwe ja endise FARi (Ruanda sõjaväe) vastase tegevuse vajadus on olnud rahvusvahelise üldsuse poolt alahinnatud;

I. arvestades, et ÜRO uurimiskomisjoni 2004. aasta augusti aruanne rõhutab Ruanda rolli Kongo DV valitsuse vastaste mässuliste jõudude toetuses ja relvastamises, eriti nende Ruanda jõudude toetuses ja relvastamises, kes 2004. aasta juuni kuus okupeerisid Bukavu linna ning osalesid Kivu relvalao rünnakus;

J. arvestades, et 2003. aasta augustis oli ÜRO hinnangu kohaselt 3,4 miljonit kongolast relvastatud konflikti tõttu siseriiklikult ümberasustatud, enamik neist Kongo DV idaosas;

K. arvestades Aafrika Liidu tahet aktiivsemalt osaleda Kongo DV idaosas baseeruvate ebaseaduslike relvastatud rühmituste, eriti Ruanda relvastatud rühmituste, relvitustamisel;

L. arvestades, et vastavalt ÜRO Julgeoleku nõukogu aruandele voolavad jätkuvalt ebaseaduslikud relvad üle piiride Kongo DV-sse;

M. arvestades, et varasest enam on hädavajalik Kongo DV territooriumil olevate relvastatud rühmituste relvitustamine, nagu oli ettenähtud Lusaka 1999. aasta ja Pretoria 2002. aasta kokkulepetes;

N. arvestades, et Ituri piirkond ja Kivu põhja- ja lõunapiirkonnad ei ole ikka veel rahustatud ning, et loodusressursside ebaseaduslik kuritarvitamine jätkuvalt õhutab konflikti;

1. mõistab hukka Ruanda ühepoolset sõjaväetegevust ning nõuab vägede kohest ja tingimusteta tagasikutsumist Kongo territooriumilt;

2. on seisukohal, et nimetatud ühepoolsel tegevusel võivad olla tõsised tagajärjed rahuprotsessile ja stabiilsusele Suurte järvede piirkonnas ning rõhutab vajadust kõiki võetud kohustusi järgida;

3. kutsub Ruanda valitsust üles järgima Kongo DV territoriaalset terviklikkust ning kutsub kõiki konflikti osapooli üles järgima ja täitma 2003. aasta rahulepinguid ning ÜRO Julgeoleku nõukogu resolutsioone;

4. rõhutab, et 20. novembril 2004 Dar es Salaamis (Tansaanias) toimunud Suurte järvede piirkonna rahu ja julgeoleku rahvusvahelisel konverentsil võtsid riigipead kohustuse lõpetada piirkonnas toimuvad konfliktid;

5. mõistab teravalt hukka korduva seksuaalse vägivalla ja Kongo DV-s väga suurel arvul relvastatud rühmistuste ning MONUCi sõjaväe- ja tsiviilpersonali teatud liikmete poolt toime pandud vägistamised;

6. kutsub Kongo DV valitsust üles kehtestama kiirabi meditsiiniprogrammi seksuaalse vägivalla ohvriks langenutele riigi idaosas;

7. nõuab, et Kongo DV valitsus õigusriigi taastamise raames tooks kohtu ette kõik vägivalla eest vastutavad isikud;

8. tervitab ÜRO otsust viia läbi uurimus naiste vastu suunatud seksuaalse vägivalla kohta ning nõuab, et uurimuse tulemusi oodates peetakse kinni sellega seotud isikud;

9. nõuab, et nõukogu võtaks kõik vajalikud meetmed Aafrika Liidu toetamiseks, et ta koostöös MONUCiga ja ÜRO volituste alusel saaks korraldada Kongo territooriumil asuvate ebaseaduslike relvastatud rühmistuste, eriti Ruanda endise võimu all olevad relvastatud rühmituste (Interahamwe ja endise FARi) relvitustamist;

10. soovib, et Euroopa Liidu liikmesriigid aktiivselt osaleksid Aafrika Liidu rahuvalvejõudude ja Kongo riikliku ühendatud armee koostamisel;

11. nõuab tungivalt, et nõukogu kiiremas korras korraldaks uue Euroopa Liidu lähetuse Kongo DV-sse, järgides operatsiooni ARTEMIS mudelit, et panustada julgeolekule riigi idaosas, eriti Ruanda ja Kongo DV piiritsoonis;

12. nõuab, et järgitakse relvaembargot ning, et kehtestatakse tõhus mehhanism rahvusvahelise ja siseriikliku relvade üleandmise kontrollimiseks;

13. nõuab, et ÜRO Julgeoleku nõukogu määraks karistused (liikumispiirangud, tšekkide väljamaksmise keelud) isikutele, kelle osalus varade rüüstamises on kindlaks tehtud ning kõikidele isikutele, kes oma tegevusega ohustavad rahuprotsessi;

14. nõuab valmisiste ajakava järgimist, et Kongo DV kodanikud saaksid oma juhid vabalt ja demokraatlikult valida;

15. teeb oma presidendile ülesandeks edastada käesolev resolutsioon nõukogule, Aafrika Liidule, Kongo DV ja Ruanda valitsustele ning ÜRO peasekretärile.

--------------------------------------------------